b'\n_START_ARTICLE_\nWest Bromwich Albion F.C.\n_START_SECTION_\nRani dani (1879. - 1888.)\n_START_PARAGRAPH_\nWest Bromwich Albion je nastao raspadom West Bromwich Strollersa. West Bromwich Strollers su pokrenuli 1878. ro\xc4\x91aci Bell i Bob Roberts. Oni su htjeli nastaviti tradiciju kriket kluba koji su tako\xc4\x91er oni osnovali. Strollers je dobivao pomo\xc4\x87 regije Old Etonian i Williama Cartera, kasnije Nadbiskupa Capetowna, koji je tada bio u misiji po Engleskoj. On je forsirao mladi\xc4\x87e da se doka\xc5\xbeu na igrali\xc5\xa1tu koje je bilo u sklopu crkve. I doista, gotovo nitko nije bio mla\xc4\x91i od 14 ili 15 godina. Kada je Carter napustio klub 1879., Strollers se raspao, a igra\xc4\x8di su pokupili novac za novu nogometnu loptu i pomi\xc4\x8dne golove. Osnovan je West Bromwich Albion, koji je za sjedi\xc5\xa1te kluba imao lokalni pub._NEWLINE_Tijekom prve dvije godine svoga postojanja, Albionu su kao igrali\xc5\xa1ta poslu\xc5\xbeili parkovi West Bromwicha. Ponekad se putovalo i do Stourbridgea. I onda, sezone 1881./82., dogodio se proboj prema eliti. Za po\xc4\x8detak su se pretplatili na stadion u Birminghamu. To im je omogu\xc4\x87ilo igranje na Birmingham Senior Cupu. Tamo su lagano pobijedili brojne (tada) poznate klubove, kao Elwells i Calthorpe. Od tada se o West Bromwich Albionu po\xc4\x8delo govoriti u javnosti._NEWLINE_1882. su se pridru\xc5\xbeili Nogometnom savezu Staffordshire. Potom su osvojili prvi trofej pobijediv\xc5\xa1i Stoke u gostima. To je bio temelj uspjeha u Engleskoj. Tada je bio obi\xc4\x8daj da svaki okrug ima svoje kup natjecanje, pa je tako i WBA po\xc4\x8deo organizirati utakmice s Blackburnom, Boltonom i Wrexhamom._NEWLINE_Tako\xc4\x91er su promijenili stadion zbog lo\xc5\xa1eg odvo\xc4\x91enja vode. Unajmili su stadion tada\xc5\xa1njeg ljutog protivnika, West Bromwicha, na tri godine. Stadion se zvao Four Acres (\xc4\x8cetiri oranice). WBA je tu mogao igrati samo subotama i nedjeljama, ali ne tijekom kriket sezone, jer je korisnik istog stadiona bio i Dartmouth Cricket Club!\n_START_SECTION_\nIzme\xc4\x91u dva svjetska rata (1919. \xe2\x80\x93 1939.)\n_START_PARAGRAPH_\nPrvi i Drugi svjetski rat nije zaustavio razvoj pojedinaca u obe\xc4\x87avaju\xc4\x87e nogometa\xc5\xa1e. Tijekom samog rata, WBA se natjecao u dobrotvornim utakmicama, te amaterskim i regionalnim ligama. Kada je natjecanje ponovno normalno nastavljeno 1919., klub se pripremao za novi po\xc4\x8detak. I doista, iste sezone, godine 1920., osvojili su jedini prvoliga\xc5\xa1ki naslov u povijesti. No, ostale sezone su bile lo\xc5\xa1ije zbog odlaska najboljeg igra\xc4\x8da, Penningtona u mirovinu. Jedini svijetli trenutak je bilo osvajanje drugoga mjesta u sezoni 1924./25., kada ih je tijesno pobijedio Huddersfield Town._NEWLINE_1926. su ispali u drugu ligu. Za\xc4\x8dudo, to im je omogu\xc4\x87ilo, i do danas neponovljeno ostvarenje, osvajanje FA Cupa i dolazak u prvu ligu ponovno. Te sezone drugu ligu nisu osvojili, jer ih je onemogu\xc4\x87io napada\xc4\x8d Dixie Dean iz Evertona._NEWLINE_Iako su igra\xc4\x8di koji su izborili povratak u elitni razred engleskog nogometa u 30-im godinama 20. stolje\xc4\x87a igrali sasvim dobro i u prvoj ligi, smrt Billyja Bassetta je ozna\xc4\x8dila kraj dobrog perioda za WBA. Ponovno su ispali 1938., a sezona 1939./40. je prekinuta nakon samo nekoliko odigranih kola zbog Drugog svjetskog rata.\n_START_SECTION_\nBu\xc4\x91enje poslije rata (1945. \xe2\x80\x93 1963.)\n_START_PARAGRAPH_\nKada su 1946. ponovno uspostavljene sve profesionalne engleske nogometne lige, WBA je zapeo u drugoj ligi. Tako je bilo sve do 1948., kada je  Everiss, tada\xc5\xa1nji trener i tajnik, dao ostavku. Kao i svi tada\xc5\xa1nji engleski klubovi, Albion se morao okrenuti modernom nogometu i treneru koji bi to omogu\xc4\x87io. Na\xc5\xa1li su ga u Jacku Smithu, koji je vratio mom\xc4\x8dad u prvu ligu 1949. Nakon zavr\xc5\xa1etka rata, nova talentirana generacija je do\xc5\xa1la, a predvodnik je bio Ronnie Allen. Allenova prva utakmica 1950. je okupila najve\xc4\x87i broj gledatelja u povijesti Albiona na Hawthornsu, 60.000, i to protiv velikih rivala, Wolverhamptona. Zavr\xc5\xa1ilo je 1-0 za WBA pogotkom Allena._NEWLINE_No, uprava Albiona je bila frustrirana \xc4\x8dinjenicom da trofeja nema, pa je Jack Smith otpu\xc5\xa1ten 1952. Zamijenio ga je Jesse Carver, koji je prvi uveo vje\xc5\xbebanje s loptom na treninzima (do tada se samo vje\xc5\xbebala izdr\xc5\xbeljivost, brzina...). Jesse Carver nije ni\xc5\xa1ta napravio, pa se vratio u S.S. Lazio. A onda je do\xc5\xa1ao Vic Buckingham, do tada trener amaterskih mom\xc4\x8dadi. Uveo je inteligentan nogomet u Albion, koji se bazirao na \xc4\x8dvrstoj obrani i ma\xc5\xa1tovitom veznom redu. Donio je prvi trofej nakon mnogo godina, FA Cup, u sezoni 1953./54. U istoj sezoni Wolverhampton je osvojio prvu ligu, a WBA je tijesno izgubio naslov. Tako je propala \xc5\xa1ansa za prvi Double u Engleskoj (kup i prvenstvo u istoj sezoni) u 20. stolje\xc4\x87u._NEWLINE_Idu\xc4\x87e sezone nisu donijele nijedan trofej, iako su Don Howe, Derek Kevan i Bobby Robson igrali izuzetno atraktivan nogomet s naglaskom na napad. U sezoni 1957./58., ve\xc4\x87 spomenuta tri igra\xc4\x8da su zabili 78 golova. Kada je trener Buckingham oti\xc5\xa1ao u Ajax 1959. godine, Jimmy Hagan je izabran za nasljednika na klupi.\n_START_SECTION_\nJeff Astle i poslije (1964. \xe2\x80\x93 1977.)\n_START_PARAGRAPH_\nU rujnu 1964. u Albion je do\xc5\xa1ao napada\xc4\x8d Jeff Astle. On je tijekom idu\xc4\x87ih deset godina postao najutjecajnija li\xc4\x8dnost svih vremena u Albionu. Zanimljivo, u 60-im godinama, gledatelji vi\xc5\xa1e nisu toliko posje\xc4\x87ivali Hawthorns, a igra\xc4\x8dima su smanjivane pla\xc4\x87e. Trener Hagan je bio, bez obzira na tada\xc5\xa1nje liberalne nogometne prilike, konzervativan i strog trener. Iako mu je to uprava predbacivala, on ih je iznenadio osvajanjem Liga Kupa 1966. godine. Koncept igre je bio jednostavan; Astle i Tony Brown u napadu primaju upotrebljive lopte od Clivea Clarka u veznom redu._NEWLINE_Idu\xc4\x87a sezona (1966./67.) bila je razo\xc4\x8daranje. U finalu Liga Kupa su izgubili od tre\xc4\x87eliga\xc5\xa1a QPR, izba\xc4\x8deni su iz europskih natjecanja u ranoj fazi, te skoro ispali u drugu ligu. Da je trener Hagan imao vi\xc5\xa1e prijatelja u Albionu, mo\xc5\xbeda bi dobio vi\xc5\xa1e vremena da rije\xc5\xa1i probleme. No, po\xc5\xa1to nije bilo tako, dobio je otkaz, a nasljednik je bio Alan Ashman. I doista, on je za kormilom Albiona donio jo\xc5\xa1 jedan FA Cup 1968. godine. Astle je postao prvi igra\xc4\x8d koji je zabio barem jedan gol u svim kolima natjecanja. No, prvenstvo je ostalo nedosanjan san za WBA i njegovu upravu._NEWLINE_Don Howe se \xc4\x8dinio savr\xc5\xa1enom zamjenom za Ashmana 1971. godine. Biv\xc5\xa1i igra\xc4\x8d West Bromwich Albiona je bio na glasu kao jedan od najcjenjenijih teoreti\xc4\x8dara u nogometu. S Arsenalom je osvojio sve engleske titule, no u Albionu se nije sna\xc5\xa1ao. Ispali su u drugu ligu 1973.  Idu\xc4\x87ih sezona nisu se uspjeli vratiti u prvu ligu iako su imali vrsne igra\xc4\x8de (tipa Johnny Giles), jer je uprava bila za\xc4\x8du\xc4\x91uju\xc4\x87e neambiciozna.\n_START_SECTION_\nRon Atkinson na kormilu kluba (1978. \xe2\x80\x93 1981.)\n_START_PARAGRAPH_\nKada je nepoznati mladi trener doveden 1978., svi su bili skepti\xc4\x8dni. Radilo se o Ronu Atkinsonu. Doveo je Bryana Robsona i dvoje mladih, tamnoputih napada\xc4\x8da iz ni\xc5\xbeih liga, Laurieja Cunninghama i Cyrillea Regisa. Ponovno je uveo Albion u prvu ligu._NEWLINE_Najaviv\xc5\xa1i stvaranje mo\xc4\x87ne mom\xc4\x8dadi, doveo je i Brendana Batsona, jo\xc5\xa1 jednog tamnoputog igra\xc4\x8da. Tako se dogodilo da prvi put u povijesti engleskog nogometa igraju tri tamnoputa igra\xc4\x8da u prvoj postavi nekog kluba. To je dovelo do pojave rasizma na nogometnim stadionima, \xc5\xa1to je aktualno i danas u svim ligama._NEWLINE_Vjerojatno najsvjetliji trenutak u Atkinsonovoj eri je bila pobjeda nad Man U-om na njihovom Old Traffordu u prosincu 1978. Zavr\xc5\xa1ilo je 5-3 za WBA._NEWLINE_West Bromwich Albion je igrao najzanimljiviji nogomet na cijelom Otoku, no ponovno se uprava po\xc4\x8dela sramotiti dopu\xc5\xa1taju\xc4\x87i odlazak najve\xc4\x87ih talenata. Svejedno, Albion je zavr\xc5\xa1avao uredno pri vrhu prve lige, te dolazio do polufinala FA Cupa. No, trofeji su ih zaobilazili._NEWLINE_Poslije tragi\xc4\x8dne smrti predsjednika kluba, Toma Silka, klub je ponovno do\xc5\xa1ao pod konzervativno vodstvo Berta Millichipa, pa je Atkinson, vidjev\xc5\xa1i da predsjednik vodi politiku protiv njega, dao ostavku i oti\xc5\xa1ao trenirati Manchester United u ljeto 1981. godine.\n_START_SECTION_\nPad na tablici (1982. \xe2\x80\x93 1986.)\n_START_PARAGRAPH_\nRonnie Allen, biv\xc5\xa1i igra\xc4\x8d Albiona, vratio se kao trener u ljeto 1981., kao iznena\xc4\x91enje na klupi sa svrhom zamjene Atkinsona. Odmah se prihvatio posla. Prodao je Bryana Robsona i Remija Mosesa Manchester Unitedu, za tada nevjerojatan iznos od 2.5 milijuna funti. U zamjenu je dobio Martina Jola i Andyja Kinga. Lo\xc5\xa1a je to sezona bila za WBA. U posljednjem kolu su odlu\xc4\x8divali oni i Leeds me\xc4\x91usobno o ispadanju. Albion je ipak uspio pobijediti 2-0 i tako poslati Leeds u drugu ligu._NEWLINE_Na kraju sezone, Allen je svejedno dobio otkaz i bio je zamijenjen Ronom Wyliejem. Na dugo vremena je zaustavio pad na tablici, no sukob igra\xc4\x8da i glavnog trenera je za posljedicu imao ostavku dobroga trenera. Kao da to nije bilo dosta, Albion su uhvatili i financijski problemi, te su igra\xc4\x8dima smanjivane pla\xc4\x87e. Nezadovoljni igra\xc4\x8di su odlazili iz kluba, \xc5\xa1to nije bio veliki problem. Problem su bile neadekvatne zamjene tih igra\xc4\x8da. Na kraju sezone 1985./86., stvari su izgledale tmurno za Albion. Ispali su kao posljednji u prvoj ligi.\n_START_SECTION_\nPonovno u Drugoj ligi (1986. \xe2\x80\x93 1987.)\n_START_PARAGRAPH_\nNovi trener Ron Saunders je imao povjerenje uprave \xc4\x8dak i nakon ispadanja u drugu ligu. Poku\xc5\xa1ao je vratiti klub na staze slave stvaranjem potpuno nove mom\xc4\x8dadi. No to je bilo vrlo neuspje\xc5\xa1no. Na kraju druge lige u sezoni 1986./87., Albion je zavr\xc5\xa1io tako da je bio samo dva boda iznad zone ispadanja.\n_START_SECTION_\nAtkinsonov povratak (1987. \xe2\x80\x93 1989.)\n_START_PARAGRAPH_\nAtkinson se vratio kao trener u ljeto 1987. godine. Bili su vode\xc4\x87i na tablici druge lige i sve je izgledalo da \xc4\x87e WBA natrag u prvu ligu. No, Atkinson je oti\xc5\xa1ao u Atletico Madrid, pa je Brian Talbot, dotada\xc5\xa1nji igra\xc4\x8d, preuzeo mom\xc4\x8dad s neuspjehom. Prva liga je ostala nedosti\xc5\xbena.\n_START_SECTION_\nPotop u nove dubine (1989. \xe2\x80\x93 1992.)\n_START_PARAGRAPH_\nTalbot nije uspio odr\xc5\xbeati izvrsnu formu Albiona tako da nisu uspjeli do\xc4\x87i niti do doigravanja nakon prve pozicije nekoliko kola prije kraja. Sezona 1989./90. je bila frustriraju\xc4\x87a; 20. pozicija \xe2\x80\x93 najni\xc5\xbei plasman u povijesti kluba, ali ostanak u ligi._NEWLINE_Nakon poraza u tre\xc4\x87em kolu FA Cupa u sije\xc4\x8dnju 1991. od amatera Wokinga 4-2, Talbot je dobio otkaz. Zamijenjen je Bobbyjem Gouldom. No, Gould je bio najlo\xc5\xa1iji trener u povijesti Albiona, iako je s prija\xc5\xa1njim klubom Wimbledonom \xc4\x8dak osvojio FA Cup. Naime, West Bromwich Albion je ispao u Tre\xc4\x87u ligu, po prvi put u povijesti!_NEWLINE_Nakon \xc5\xa1to se nisu kvalificirali za doigravanje za drugu ligu 1992., Gould je dao otkaz. Njegov nasljednik je bio Osvaldo Ardiles, koji je neko vrijeme trenirao i Dinamo Zagreb. Uspio je odvesti WBA u drugu ligu, koja je, zbog, stvaranja Premiershipa preimenovana u prvu ligu.\n_START_SECTION_\n\xc5\xbdivot u drugom planu (1993. \xe2\x80\x93 2000.)\n_START_PARAGRAPH_\nWBA se okrenuo biv\xc5\xa1em Tottenhamovom treneru Keithu Burckinsawu kao zamjeni za Osvalda Ardilesa. Burckinsaw je prethodno osvajao FA Cup dvije godine zaredom, no u Albionu se nije sna\xc5\xa1ao. WBA se spasio od ponovnog ispadanja u drugu ligu samo zbog ve\xc4\x87eg broja postignutih golova od njihovih zemljopisno najbli\xc5\xbeih rivala, Birminghama. Nedugo poslije, Burckinsaw je dobio otkaz, te je zamijenjen Alanom Buckleyem._NEWLINE_Pod Buckleyem, performanse Albiona su bile upravo dovoljne za ostanak u ligi. U listopadu 1995. bili su izvrsni drugi u prvoj ligi (ne u Premiershipu), te je sve izgledalo spremno za izravan plasman u najvi\xc5\xa1i rang natjecanja, Premiership. A onda je do\xc5\xa1lo ne\xc5\xa1to nevjerojatno. U 14 kola, WBA je osvojio jedan jedini bod od mogu\xc4\x87ih 42! Izgledali su spremnima za povratak u drugu ligu, no pobolj\xc5\xa1ali su se u posljednja \xc4\x8detiri mjeseca, pa su se spasili. Ta sezona (1995./96.) je bila prva u sedam godina da je Albion zavr\xc5\xa1io iznad najlju\xc4\x87ih suparnika, Wolverhamptona._NEWLINE_Buckley je dobio otkaz u sije\xc4\x8dnju 1997., a zamijenio ga je Ray Harford, koji je prije bio trener Fulhama, Lutona, Wimbledona i Blackburna. Suprotno o\xc4\x8dekivanjima, Harford je osigurao ostanak u ligi. Idu\xc4\x87e sezone je potaknuo WBA na izvrstan uspjeh, 6. mjesto i, dodu\xc5\xa1e neuspje\xc5\xa1ne, kvalifikacije za Premiership. Na kraju sezone je ostavio upravu, igra\xc4\x8de i navija\xc4\x8de na cjedilu pre\xc5\xa1av\xc5\xa1i u QPR. Nasljednik je bio Dennis Smith koji je idu\xc4\x87e sezone zavr\xc5\xa1io na 10. mjestu._NEWLINE_I naredne dvije sezone Smith je zavr\xc5\xa1avao u sredini ljestvice, \xc5\xa1to ipak nije bilo dovoljno za upravu Albiona, pa su Smithu uru\xc4\x8dili otkaz. Brian Little je do\xc5\xa1ao na njegovo mjesto, a ve\xc4\x87 je imao glas trenera koji zna uputiti mom\xc4\x8dad u vi\xc5\xa1i rang natjecanja. \xc4\x8cak je osvojio Liga Kup s Aston Villom. No, u o\xc5\xbeujku 2000. dobio je otkaz, jer je Albion do\xc5\xa1ao u veliku opasnost od ispadanja.\n_START_SECTION_\nUspon prema vrhu (2000. \xe2\x80\x93 2004.)\n_START_PARAGRAPH_\nGary Megson je izabran kao trener u o\xc5\xbeujku 2000. Nikad nije postigao zna\xc4\x8dajan uspjeh u nogometu s klubovima Norwich, Blackpool i Stoke. Brojni su navija\xc4\x8di bili razo\xc4\x8darani izborom predsjednika Albiona, Paula Thompsona, tra\xc5\xbee\xc4\x87i renomiranijeg trenera._NEWLINE_Prvi Megsonov zadatak bio je zadr\xc5\xbeavanje Albiona u prvoj ligi, \xc5\xa1to je i uspio. Stalna borba za ostanak ili ispadanje se odvijala izme\xc4\x91u njih i Watforda. U posljednjem kolu pobjeda Albiona je bila dovoljna za ostanak, bez obzira na rezultat Wallsalla. I doista, WBA je pobijedio tada\xc5\xa1njeg prvaka, Charlton. Po\xc5\xa1to je trener Megson bio razo\xc4\x8daran pojedinim prvotimcima, odustao je od njihovih usluga, pa se okrenuo novim igra\xc4\x8dima. Takva promjena igra\xc4\x8dkog kadra dobro se osjetila u sezoni 2000./01., kada je WBA i\xc5\xa1ao u doigravanje za Premiership. Tamo su ispali od Boltona, no navija\xc4\x8di su postali iznimno optimisti\xc4\x8dni \xc5\xa1to se ti\xc4\x8de Albionove budu\xc4\x87nosti._NEWLINE_U sezoni 2001./02. WBA je bio \xc4\x8dak 10 bodova iza Wolverhamptona 10 kola prije kraja. No, Wolverhampton je izgubio \xc4\x8dak pet va\xc5\xbenih utakmica, dok je Albion pobijedio u sedam od deset preostalih kola, te remizirao dva puta. U zadnjem kolu, Albionu je do\xc5\xa1ao Crystal Palace kojeg su pobijedili, dok su Wolvesi samo remizirali s Sheffield Wednesdayom. Tako je kona\xc4\x8dno West Bromwich Albion do\xc5\xa1ao natrag u Premiership._NEWLINE_No, snovi o Premiershipu su postali no\xc4\x87na mora nakon \xc5\xa1to novi vlasnik Jeremy Peace nije uspio osigurati dovoljno novca za dovo\xc4\x91enje boljih igra\xc4\x8da. Tako su u prva tri kola glatko izgubili sva ti puta, da bi se onda predomislili, pa nastavili s tri pobjede zaredom. Na\xc5\xbealost, u preostala 32 kola, Albion je pobijedio samo tri puta, remizirao \xc5\xa1est puta, a izgubio \xc4\x8dak 23 puta. Sa samo 26 bodova, brzo su se vratili u prvu ligu._NEWLINE_No, odmah su se vratili u sezoni 2003./04., iza Norwicha, ali bitna razlika ovaj put je bila dovo\xc4\x91enje mladih i talentiranih igra\xc4\x8da koji su podigli mom\xc4\x8dad. Nakon \xc5\xa1to su pobijedili samo na jednoj utakmici u 11 kola, Megson je obznanio da ne\xc4\x87e produ\xc5\xbeivati ugovor. Odmah je reagirala uprava otpustiv\xc5\xa1i ga, te uposliv\xc5\xa1i Bryana Robsona._NEWLINE_Prije po\xc4\x8detka te sezone, napada\xc4\x8d Lee Hughes je osu\xc4\x91en na \xc5\xa1est godina zatvora zbog uzrokovanja smrti prebrzom vo\xc5\xbenjom. Pobjegao je s mjesta nesre\xc4\x87e, ali se predao idu\xc4\x87i dan. Kada bude otpu\xc5\xa1ten iz zatvora, veoma su male \xc5\xa1anse da nastavi karijeru u Albionu i po\xc4\x8dne zabijati golove, kao \xc5\xa1to je to radio prije te nesre\xc4\x87e.\n_START_SECTION_\nBorba za opstanak (2004. \xe2\x80\x93 2006.)\n_START_PARAGRAPH_\n9. studenog 2004., Bryan Robson je predstavljen kao novi trener. Uprava mu je dala zadatak da o\xc4\x8duva premierliga\xc5\xa1ki status, koji je bio ozbiljno ugro\xc5\xbeen. Bo\xc5\xbei\xc4\x87 2004. nije bio pretjerano dobar za Albion. Bili su posljednji na tablici._NEWLINE_22. sije\xc4\x8dnja 2005. su ostvarili prvu pobjedu pod Robsonovim vodstvom protiv Manchester Cityja. U ranom o\xc5\xbeujku, zahvaljuju\xc4\x87i nepobije\xc4\x91enosti od 4 kola za redom, uzdigli su se od samoga dna, ali su i dalje bili u zoni za ispadanje. Po\xc4\x8detkom svibnja, remizirali su s Manchester Unitedom 1-1. To je bilo pretposljednje kolo u kojem je Albionu trebao barem bod protiv favoriziranog Uniteda usred Manchestera, da bi zadr\xc5\xbeao teoretske \xc5\xa1anse za ostanak u elitnom razredu. Ostali rezultati tog kola doista su potvrdili tu teoriju, iako je WBA bio na posljednjem mjestu. _NEWLINE_U zadnjem kolu, Albion je pobijedio Portsmouth s 2-0 na svom stadionu (Portsmouth je ve\xc4\x87 osigurao ostanak), a Crystal Palace, Southampton i Norwich nisu ostvarili potrebne rezultate za ostanak. Ovaj doga\xc4\x91aj se naziva i Relegation Dogfight._NEWLINE_Tako je West Bromwich Albion postao prvi klub u povijesti Premiershipa koji se spasio od ispadanja, a da je za Bo\xc5\xbei\xc4\x87 bio na samom dnu. Tako\xc4\x91er, njihovih \xc5\xa1est pobjeda i samo 34 boda ih je u\xc4\x8dinilo najgorom mom\xc4\x8dadi koja se spasila ispadanja u premierliga\xc5\xa1koj povijesti. No, trener Robson je znao da ponavljanje ovakvih rezultata idu\xc4\x87e sezone ne\xc4\x87e biti dovoljno za ostanak u ligi._NEWLINE_Prije po\xc4\x8detka sezone 2005./06., Robson je posudio Chrisa Kirklanda iz Liverpoola, te kupio Nathana Ellingtona i Diomansyja Kamaru. To je dalo nadu navija\xc4\x8dima za ponovni ostanak u ligi._NEWLINE_No, optimizam je napustio navija\xc4\x8de u sije\xc4\x8dnju 2006. zbog nedovoljne aktivnosti trenera i vlasnika/predsjednika kluba \xc5\xa1to se ti\xc4\x8de transfera. Posebno je kritizirana odluka o zamjeni Roberta Earnshawa i Geoffa Horsfielda za Nigela Quashieja. Robson se nadao da \xc4\x87e s ovim igra\xc4\x8dima osvojiti 40 bodova (40 bodova se smatra dovoljnim za ostanak u Premershipu). No, lo\xc5\xa1a serija rezultata ih je bacila u zonu ispadanja. I doista, 29. travnja 2006., WBA se ponovno na\xc5\xa1ao u bezizlaznoj situaciji. Ispali su u prvu ligu.\n_START_SECTION_\nOpet u nove borbe (2006. \xe2\x80\x93 danas)\n_START_PARAGRAPH_\nWBA je imao zadatak da se vrati \xc5\xa1to prije u Premiership. No, navija\xc4\x8di su kritizirali vlasnika kluba i trenera zbog, prema navija\xc4\x8dima, lo\xc5\xa1eg vo\xc4\x91enja kluba. Albion je potpisao ugovor s Umbrom i T-Mobileom, za \xc5\xa1to su dobili do sada rekordnu zaradu u povijesti kluba. To za posljedicu ima ve\xc4\x87u koli\xc4\x8dinu novca za transfere, pa su se navija\xc4\x8di s pravom nadali uspje\xc5\xa1noj sezoni. Uistinu, WBA je dospio do kvalifikacija za ulazak u Premiership gdje je u polufinalu pobijedio najve\xc4\x87e rivale, Wolvese, ukupnim rezultatom od 4-2 (2-3, 1-0). Ispali su u utakmici koja je izravno odlu\xc4\x8divala o ponovnom ulasku u Premiership, i to od Derby Countyja, rezultatom 1-0, iako su dominirali ve\xc4\x87inu utakmice._NEWLINE_U sezoni 2007-08. WBA se ponovno uspio vratiti u Premiership osvojiv\xc5\xa1i zaslu\xc5\xbeeno naslov prvaka prve lige (Championshipa) sa 2 boda ispred Stokea. Me\xc4\x91utim, ve\xc4\x87 u sljede\xc4\x87oj sezoni klub bilje\xc5\xbei novo ispadanje u ni\xc5\xbei rang. U Championshipu su opet osigurali povratak u Premier ligu, ovaj put kao drugoplasirani iza Newcastlea.\n_START_SECTION_\nRivalitet\n_START_PARAGRAPH_\nNajve\xc4\x87i rivali Albionu su susjedi, Wolverhampton Wanderers. Njihov okr\xc5\xa1aj se naziva Black Country Derby. U sezoni 2006./07. odigrat \xc4\x87e prvu utakmicu nakon pet godina. Drugi rivalitet je onaj s Wallsallom, no ne onakav kao s Wolvesima, zbog \xc4\x8dinjenice da su ve\xc4\x87inu vremena provodili u razli\xc4\x8ditim ligama. Jo\xc5\xa1 od 19. stolje\xc4\x87a, Aston Villa je najlju\xc4\x87i rival, no taj rivalitet je splasnuo u narednim godinama. Birmingham i Aston Villa dolaze iz istog grada, Birminghama. Rivalitet s Birminghamom nije takav kao s Villom ili Wolvesima.'